title: Rozhodnutie Komisie zo 6. októbra 2010 , ktorým sa ustanovuje skupina odborníkov na rozvíjanie činností týkajúcich sa európskych navigačných satelitných systémov s názvom „Poradná skupina pre rozvíjanie činností“  Text s významom pre EHP

text:
               7.10.2010

               SK

               Úradný vestník Európskej únie

               C 271/2

         ROZHODNUTIE KOMISIE
   zo 6. októbra 2010,
   ktorým sa ustanovuje skupina odborníkov na rozvíjanie činností týkajúcich sa európskych navigačných satelitných systémov s názvom „Poradná skupina pre rozvíjanie činností“
   (Text s významom pre EHP)
   2010/C 271/02
   EURÓPSKA KOMISIA,
   so zreteľom na Zmluvu o fungovaní Európskej únie,
   keďže:

               (1)

               Programy Európska geostacionárna navigačná prekrývacia služba (EGNOS) a Galileo upravuje nariadenie Európskeho parlamentu a Rady (ES) č. 683/2008 z 9. júla 2008 o pokračovaní v implementácii európskych programov satelitnej navigácie (EGNOS a Galileo) (1). V článku 1 ods. 1 nariadenia (ES) č. 683/2008 sa stanovuje, že tieto programy zahŕňajú všetky činnosti potrebné na vymedzenie, vývoj, validáciu, vybudovanie, prevádzku, obnovu a zdokonalenie systému EGNOS a systému vytvoreného v rámci programu Galileo.

               (2)

               Podľa článku 12 ods. 2 nariadenia (ES) č. 683/2008 za riadenie týchto programov zodpovedá Komisia. Medzi riadiace úlohy patrí aj obnova a zdokonaľovanie uvedených systémov prostredníctvom zlepšovania profilov činností a zavádzanie príslušných zmien systému.

               (3)

               Cieľom oboch systémov je v súlade so špecifikovanými požiadavkami na činnosti pre programy Galileo a EGNOS poskytovať používateľom najmodernejšie služby určovania polohy, navigácie a času. Pri akomkoľvek vylepšovaní profilov činností týchto dvoch systémov by sa mali plne zohľadniť názory spoločenstiev používateľov navigačných satelitných systémov a ďalších zainteresovaných strán, vrátane subjektov z členských štátov, tretích krajín a z medzinárodných organizácií.

               (4)

               Je preto potrebné vytvoriť skupinu odborníkov, ktorá bude poskytovať Komisii nezávislé poradenstvo vo veci vývoja činností v rámci programov EGNOS a Galileo, a vymedziť úlohy a štruktúru tejto skupiny.

               (5)

               Bez toho, aby boli dotknuté bezpečnostné predpisy Komisie stanovené v prílohe k rozhodnutiu Komisie 2001/844/ES, ESUO a Euratom z 29. novembra 2001, ktorým sa mení a dopĺňa jej rokovací poriadok (2), mali by sa stanoviť pravidlá o poskytovaní informácií členmi skupiny.

               (6)

               Osobné údaje by sa mali spracúvať v súlade s nariadením Európskeho parlamentu a Rady (ES) č. 45/2001 z 18. decembra 2000 o ochrane jednotlivcov so zreteľom na spracovanie osobných údajov inštitúciami a orgánmi Spoločenstva a o voľnom pohybe takýchto údajov (3).

               (7)

               Je vhodné stanoviť obdobie uplatňovania tohto rozhodnutia. Komisia včas zváži účelnosť jeho predĺženia,

         ROZHODLA TAKTO:
   Článok 1
   Predmet
   Týmto sa ustanovuje skupina odborníkov na rozvíjanie činností týkajúcich sa európskych navigačných satelitných systémov s názvom „Poradná skupina pre rozvíjanie činností“ (ďalej len „skupina“).
   Článok 2
   Úlohy
   1.   Skupina navrhuje a posudzuje potenciálny vývoj, pokiaľ ide o ciele činností a vymedzenie služieb pre európske navigačné satelitné programy Galileo a EGNOS. Skupina na účel splnenia tejto úlohy posudzuje zmeny potrieb používateľov aj rozsah satelitnej navigácie, služieb určovania polohy a času, a to v európskom aj medzinárodnom meradle, pričom venuje náležitú pozornosť existujúcemu celosvetovému rámcu satelitných navigačných služieb a systémov.
   2.   Skupina analyzuje vplyv takýchto zmien na požiadavky na činnosti a služby pre programy Galileo a EGNOS a pripravuje a navrhuje vhodné aktualizácie pôvodne stanovených činností a služieb.
   Článok 3
   Konzultácie
   1.   Skupina je poverená útvarmi Komisie, ktoré stanovujú aj príslušný rozsah práce a časový plán skupiny.
   2.   Predseda, resp. predsedníčka skupiny môže navrhnúť ďalšie úlohy, ktoré sú na základe konzultácie s útvarmi Komisie a v úzkej koordinácii s nimi považované za nevyhnutné na splnenie cieľov skupiny.
   Článok 4
   Členstvo – Vymenovanie
   1.   Skupina pozostáva najviac z 25 členov.
   2.   Komisia vymenuje členov skupiny spomedzi odborníkov s odbornou spôsobilosťou v oblastiach uvedených v článku 2, ktorí zareagovali na výzvu na vyjadrenie záujmu.
   3.   Členovia skupiny sa vymenúvajú ad personam a poskytujú Komisii nezávislé poradenstvo.
   4.   Členovia skupiny sa vymenúvajú na štvorročné funkčné obdobie. Svoju funkciu vykonávajú dovtedy, kým nie sú nahradení alebo neuplynie ich funkčné obdobie. Funkčné obdobie možno obnoviť.
   5.   Mená členov skupiny sa uverejnia v registri odborných skupín a iných podobných útvarov Komisie (ďalej len „register“).
   6.   Osobné údaje sa zhromažďujú, spracúvajú a uverejňujú v súlade s nariadením (ES) č. 45/2001.
   Článok 5
   Fungovanie skupiny
   1.   Skupina si zvolí spomedzi svojich členov predsedu, resp. predsedníčku jednoduchou väčšinou.
   2.   Skupina môže so súhlasom útvarov Komisie zriadiť podskupiny na preskúmanie špecifických otázok na základe pôsobnosti vymedzenej skupinou. Tieto podskupiny sa po splnení mandátu, ktorým boli poverené, rozpustia.
   3.   Útvary Komisie môžu ad hoc prizvať odborníkov, ktorí nie sú členmi skupiny a ktorí majú odbornú spôsobilosť v prerokúvanej oblasti, aby sa zúčastnili na činnosti skupiny alebo podskupiny. Útvary Komisie môžu okrem toho udeliť pozorovateľský štatút jednotlivcom a organizáciám.
   4.   Členovia skupín odborníkov a pozorovatelia dodržiavajú povinnosť zachovávať služobné tajomstvo ustanovenú v zmluvách a ich vykonávacích predpisoch, ako aj bezpečnostné predpisy Komisie týkajúce sa ochrany utajovaných skutočností EÚ ustanovené v prílohe k rozhodnutiu Komisie 2001/844/ES, ESUO, Euratom. V prípade nedodržiavania týchto povinností môže Komisia prijať všetky primerané opatrenia.
   5.   Schôdze skupín a podskupín odborníkov sa konajú v priestoroch Komisie. Sekretárske služby zabezpečuje Komisia. Na schôdzach skupiny a jej podskupín sa môžu zúčastniť aj iní úradníci Komisie, ktorí majú záujem o prerokúvané otázky.
   6.   Skupina prijme rokovací poriadok na základe štandardného rokovacieho poriadku pre skupiny odborníkov.
   7.   Komisia uverejní príslušné informácie o činnosti skupiny, a to buď ich začlenením do registra, alebo na príslušnej webovej stránke dostupnej prostredníctvom odkazu v registri.
   Článok 6
   Výdavky na schôdze
   1.   Účastníci podieľajúci sa na činnosti skupiny nie sú odmeňovaní za poskytované služby.
   2.   V súlade s platnými ustanoveniami Komisie uhrádza Komisia účastníkom cestovné výdavky a náklady na pobyt, ktoré im vznikli v súvislosti s činnosťou skupiny.
   3.   Uvedené výdavky sa uhradia do výšky dostupných finančných prostriedkov, ktoré sa prideľujú v rámci ročného postupu prideľovania finančných prostriedkov.
   Článok 7
   Uplatňovanie
   Toto rozhodnutie sa uplatňuje do 31. decembra 2014.

      V Bruseli 6. októbra 2010

            Za Komisiu

         Antonio TAJANI

            člen Komisie

      (1)  Ú. v. EÚ L 196, 24.7.2008, s. 1.

      (2)  Ú. v. ES L 317, 3.12.2001, s. 1.

      (3)  Ú. v. ES L 8, 12.1.2001, s. 1.